Sterkstroom-busongeluk se dodetal stygFoto: @WCHEMS/Twitter Die dodetal van ŉ noodlottige busongeluk naby Sterkstroom in die Oos-Kaap het gestyg nadat ŉ vyfde persoon, ŉ bejaarde man, in die hospitaal aan sy beserings beswyk het. Die bus was Woensdag van Oos-Londen na Pretoria op pad toe dit op die N6 naby Sterkstroom omgeslaan het. Maroela Media het vroeër berig vier persone is op die toneel dood en 24 ander, insluitend ŉ kind, is na Frontier-hospitaal geneem. Kapt. Namhla Mdleleni, woordvoerder van die polisie, het intussen gesê ŉ 73-jarige man het ook gesterf. Twee van die slagoffers is uitgeken as ŉ sewejarige seun en sy 27-jarige oom van Queenstown, het Mdleleni bygevoeg.